Għandi l-pjaċir nistiednek għal-laqgħa informali tagħna f'Porto, fejn il-Prim Ministru Costa qiegħed ġentilment jilqagħna. Wara l-Konferenza ta' Livell Għoli organizzata mill-Presidenza Portugiża fis-7 ta' Mejju, li ser tiffoka fuq kwistjonijiet soċjali, ser ikollna l-ikla ta' filgħaxija ta' ħidma tagħna, fejn ser nindirizzaw is-sitwazzjoni tal-COVID-19 u nħejju l-laqgħa tal-mexxejja UE-Indja tal-għada. Ser insemmu wkoll kwistjonijiet oħra ta' tħassib internazzjonali. Id-diskussjoni tagħna ta' filgħodu fit-8 ta' Mejju ser tikkonċentra fuq kif nistgħu niżguraw bl-aħjar mod irkupru inklużiv, bl-edukazzjoni u l-ħiliet fil-qalba tal-azzjoni politika tagħna. Ser niffokaw fuq metodi biex noħolqu l-impjiegi u ntejbu l-kwalità tal-impjiegi, u niġġieldu l-faqar u l-esklużjoni soċjali. Ser nindirizzaw ukoll kif nappoġġaw lil dawk kollha milquta mill-kriżi tal-COVID-19 u li, pereżempju, esperjenzaw tfixkil fl-edukazzjoni, it-taħriġ jew il-parteċipazzjoni tagħhom fis-suq tax-xogħol. Id-Dikjarazzjoni ta' Porto, li mistennija nadottaw f'din il-laqgħa, tistabbilixxi l-viżjoni tagħna għat-tranżizzjoni ambizzjuża, diġitali u ekoloġika tal-Ewropa. Imbagħad ser nilqgħu l-Prim Ministru Modi tal-Indja, li dakinhar stess ser jingħaqad magħna permezz ta' vidjokonferenza għal-laqgħa tal-Mexxejja UE-Indja. L-enfasi tagħna ser tkun fuq it-tisħiħ tal-kooperazzjoni UE-Indja. Il-President tal-Kummissjoni ser taġġornana dwar l-aħħar żviluppi kummerċjali mal-Indja. Il-laqgħa tagħna ser issir fl-isfond drammatiku tal-pandemija tal-COVID-19 li dan l-aħħar laqtet l-Indja u li għaliha l-UE u l-istati membri qed jipprovdu appoġġ. Lil hinn minn din il-prijorità immedjata, ser niddiskutu kif nistgħu nsaħħu s-Sħubija Strateġika mal-Indja. Nemmen li s-sitwazzjoni globali attwali tista' tippermettilna li niftħu kapitlu importanti ġdid fir-relazzjoni tagħna u għandna nagħmlu l-aħjar użu minn din l-opportunità. Bħala proċedimenti prattiċi, l-ikla ta' filgħaxija informali tagħna fis-7 ta' Mejju ser tibda fit-7:45 p.m. L-għada nerġgħu nibdew fid-9:30 a.m., u imbagħad inkomplu bil-laqgħa tal-Mexxejja UE-Indja matul ikla ta' ħidma minn 12:30 p.m. Il-ħinijiet indikati huma fil-ħin lokali ta' Porto (WEST). Ninsab ħerqan li narak f'Porto. Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa